Návrh

Kolektívnej zmluvy vyššieho stupňa v štátnej službe na rok 2006 

V záujme vytvárania priaznivejších podmienok vykonávania štátnej služby štátnymi zamestnancami na rok 2006

zmluvné strany

štát zastúpený v súlade s ustanovením § 3 písm.  e) zákona č. 2/1991 Zb. o kolektívnom vyjednávaní v znení neskorších predpisov 

Ivanom Miklošom, podpredsedom vlády a ministrom financií

Ivetou Radičovou, ministerkou práce, sociálnych vecí a rodiny

Vladimírom Palkom, ministrom vnútra

Ľubomírom Plaiom, predsedom Úradu pre štátnu službu

a

Konfederácia odborových zväzov Slovenskej republiky, 

Nezávislé kresťanské odbory Slovenska

uzatvárajú

podľa § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov

Kolektívnu zmluvu vyššieho stupňa v štátnej službe na rok 2006

I.
Všeobecné ustanovenia

1.	Kolektívna zmluva vyššieho stupňa na rok 2006 (ďalej len „kolektívna zmluva“)  je uzatvorená v súlade s § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov (ďalej len „zákon o kolektívnom vyjednávaní“). Kolektívna zmluva je záväzná pre všetkých štátnych zamestnancov a pre všetky služobné úrady podľa zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“).

2. 	Obsahom kolektívnej zmluvy je  priaznivejšia úprava podmienok vykonávania štátnej služby štátnymi zamestnancami v roku  2006 a ustanovenie rozsahu kolektívneho vyjednávania v podnikových kolektívnych zmluvách.

II. 
Podmienky vykonávania štátnej služby

1. 	Týždenný služobný čas štátneho zamestnanca možno skrátiť najviac o 2 a ½  hodiny pod rozsah ustanovený v § 67 ods. 2 zákona o štátnej službe.

2. 	Výmeru dovolenky štátneho zamestnanca možno predĺžiť najviac o jeden týždeň nad výmeru ustanovenú v § 71 ods. 1 zákona o štátnej službe.

3. 	Platové tarify štátnych zamestnancov podľa prílohy č. 2 zákona o štátnej službe v znení nariadenia vlády Slovenskej republiky č. 203/2005 Z.z. o zvýšení platových taríf štátnych zamestnancov sa od 1. júla 2006 zvýšia o 5  %; tým nie je dotknuté zvýšenie platových taríf na základe záverov služobného hodnotenia o 0%  až 3% podľa § 82 ods. 3 zákona o štátnej službe.
 
4.  	Pri prvom skončení štátnej služby po nadobudnutí nároku na starobný dôchodok, predčasný starobný dôchodok alebo invalidný dôchodok patrí štátnemu zamestnancovi odchodné nad rozsah ustanovený v § 105a zákona o štátnej službe vo výške posledne priznaného funkčného platu štátneho zamestnanca.

5. 	Výška príspevku na doplnkové dôchodkové poistenie alebo doplnkové dôchodkové sporenie štátnemu zamestnancovi v zmluvách uzatvorených počas roka 2006 je najmenej 2 % z objemu zúčtovaných platov štátnych zamestnancov. U zamestnávateľa, u ktorého sa v podnikovej  kolektívnej zmluve uzatvorenej do 31. decembra 2005 dohodla určitá výška platenia príspevkov na doplnkové dôchodkové poistenie alebo doplnkové dôchodkové sporenie, a u zamestnávateľa, ktorý uzatvoril zamestnávateľskú zmluvu s doplnkovou dôchodkovou poisťovňou alebo s doplnkovou dôchodkovou spoločnosťou do 31. decembra 2005, zostáva dohodnutá výška platenia príspevkov zachovaná; to nevylučuje možnosť zvýšenia príspevku.

6.  	Celkový prídel sociálneho fondu je tvorený:
a)  	povinným prídelom vo výške 1 % a
b) 	ďalším prídelom najmenej vo výške 0,05 % zo súhrnu funkčných platov zúčtovaných štátnym zamestnancom na výplatu na bežný rok.
III.
Rozsah podnikových kolektívnych zmlúv

Služobné úrady a príslušné odborové orgány v záujme vytvárania priaznivejších podmienok vykonávania štátnej služby budú uzatvárať podnikové kolektívne zmluvy v súlade s ustanovením § 2 ods. 4 zákona o kolektívnom vyjednávaní a touto kolektívnou zmluvou.
   
V podnikových kolektívnych zmluvách možno upraviť:

-	vzájomné vzťahy medzi služobným úradom a príslušným odborovým orgánom,

-	skrátenie týždenného služobného času podľa čl. II  bodu 1 tejto kolektívnej zmluvy,

-	predĺženie výmery dovolenky podľa čl. II bodu 2  tejto kolektívnej zmluvy, 

-	výšku odmien poskytovaných podľa § 94 ods. 1 písm. c) a d ) zákona  o štátnej službe,

-	poskytovanie stravovania štátnym zamestnancom a tvorbu a čerpanie sociálneho fondu.

IV.
Záverečné ustanovenia

1. 	Plnenie kolektívnej zmluvy budú polročne vyhodnocovať vyjednávači na požiadanie jednej zo zmluvných strán. Po tomto hodnotení môže ktorákoľvek zo zmluvných strán požiadať  o zmenu alebo doplnenie tejto kolektívnej zmluvy.

2. 	Kolektívna zmluva sa uzatvára na rok 2006 a nadobúda účinnosť 1. januára 2006 a končí 31. decembra 2006.

3. 	Kolektívna zmluva je vyhotovená v 10 exemplároch. Každá zo zmluvných strán dostane toľko exemplárov, koľko zástupcov za zmluvnú stranu kolektívnu zmluvu podpísalo.

V Bratislave                     2005

Zástupcovia za štát	Zástupcovia  za štátnych zamestnancov

Ivan Mikloš                                                 
podpredseda vlády a minister financií               Konfederácia odborových 
                                                                           zväzov Slovenskej republiky zastúpená

Iveta Radičová  
ministerka práce, sociálnych vecí a rodiny 
                                                                           Ján Gašperan  
                                                                           predseda
	Odborový zväz pracovníkov školstva
VladimírPalko  	a vedy na Slovensku a viceprezident                                                                                                               
minister vnútra	KOZ  SR pre nevýrobné odborové zväzy                                                                                            

Ľubomír Plai                                               	Marcela Gatciová  
predseda Úradu pre štátnu službu	predseda                                    
	Slovenský odborový zväz verejnej správy

	Mária Krištofičová  
predseda
                                                                           Slovenský odborový zväz kultúry
a spoločenských organizácií

Marián Lacko  
predseda
Slovenský odborový zväz zamestnancov obrany    

Andrej Kučinský  
predseda
Slovenský odborový zväz zdravotníctva        
a sociálnych služieb

                                                                              Nezávislé  kresťanské odbory  Slovenska
                
Pavol Sabo  
prezident Všeobecného slobodného odborového  zväzu a viceprezident Nezávislých kresťanských odborov Slovenska pre štátnu službu a                                                                     zamestnancov vo verejnom záujme